ועדת החינוך, התרבות והספורט, כנסת 24, פרוטוקול מספר 129, 2022-03-09 10:45

שרן השכל: שלום, אני שמחה לפתוח את ועדת החינוך.

שרן השכל: אנחנו מתכנסים היום לעניין הארכת תוקף והקמת ועדות המשנה.

שרן השכל: נפתח קודם כל בהקמת ועדת משנה לעניין חינוך משלב לתלמידים עם מוגבלויות, של חברת הכנסת שירלי פינטו.

שרן השכל: לאחר דיון מאוד מאוד מורכב, וקשה, ומאתגר, שקיימנו כאן בוועדה.

שרן השכל: אנחנו מבינים שבסופו של דבר חוק חינוך לחינוך המיוחד לא עובד כמו שצריך.

שרן השכל: בטח שהכוונות היו מאוד מאוד טובות, אבל בסוף בפועל יש כאן אתגרים ויש כאן מצוקות קשות של הורים, שהגיעו לפה ופשוט פרשו לא פחות מסוג של באמת התעללות רגשית שהם חווים כבר במשך שנים.

שרן השכל: לעניין זה, אנחנו החלטנו כאן בוועדה להקים את ועדת המשנה לחינוך משלב לתלמידים עם מוגבלויות, בראש הוועדה תעמוד חברת הכנסת שירלי פינטו.

שרן השכל: חברי הוועדה מטעם הקואליציה יהיו חברת הכנסת אימאן חטיב, וחבר הכנסת יוסי שיין.

שרן השכל: ועוד שני חברים מהאופוזיציה כפי שהאופוזיציה למעשה תחליט.

שרן השכל: ובבקשה היועץ המשפטי, אני אשמח שתאמר את הנהלים, את הדברים שצריך לומר לפרוטוקול.

צח בן יהודה: מינוי ועדת משנה.

צח בן יהודה: לוועדה הקבועה יש סמכות לבחור ועדת משנה ואת היושב ראש שלה מבין חבריה הקבועים.

צח בן יהודה: לוועדת המשנה יש מספר סמכויות.

צח בן יהודה: הוועדה הממנה קובעת את תחומי העיסוק של ועדת המשנה והם צריכים להיות בתחום ענייניה של הוועדה הקבועה.

צח בן יהודה: אנחנו ממליצים שקצת תרחיבו לגבי מטרת הקמת הוועדה, ודיוק הנושאים שהם אמורים לדון בהם.

צח בן יהודה: לוועדת המשנה יש את הסמכויות הנתונות לוועדה שקבעה אותה, ככל שלא קבעה אחרת, בכל הנוגע לסדרי דיון, לזימון לוועדה או לקבלת מידע.

צח בן יהודה: אין לוועדת המשנה סמכות הנתונה לוועדה הקבועה לפי חיקוק, לרבות סמכות בענייני חקיקה לפי חלק ז' בתקנון.

צח בן יהודה: זאת אלא אם כן נקבע אחרת בתקנון.

צח בן יהודה: דיון בהצעה לסדר או דיון מהיר בוועדת המשנה – יושב ראש הוועדה שהועברה אליה הצעה לסדר היום או דיון מהיר רשאי לקבוע כי הדיון יתקיים בוועדת המשנה, רק אם חבר הכנסת שהציע את ההצעה הסכים לכך, ואם היו כמה הצעות בנושא דומה.

צח בן יהודה: אם הסכימו לכך כל המציעים, יושב ראש הוועדה רשאי לקבוע כי הסמכות להכין את המסקנות ולהניחן על שולחן הכנסת תהיה לוועדה ולא לוועדת המשנה.

צח בן יהודה: חברי הוועדה – חברי ועדת משנה והיושב ראש שלה יהיו מבין חבריה הקבועים של הוועדה הקבועה.

צח בן יהודה: יושב ראש הכנסת לא יהיה חבר בוועדה, כולל ועדת משנה, אבל יכול להשתתף בישיבותיה.

צח בן יהודה: ממלא מקום קבוע בוועדה הקבועה לא ייבחר כחבר של ועדת משנה, אבל חבר בוועדה הקבועה וגם ממלא מקום קבוע בה יכולים לשמש ממלאי מקום קבועים גם בוועדות המשנה.

צח בן יהודה: ממלא מקום קבוע יוזמן לישיבות הוועדה ודינו כדין חבר הוועדה, אלא אם כן נקבעו הוראות מיוחדות לעניין חברי הוועדה הקבועים, אולם הוא לא ישתתף בהצבעה אם כל חברי הוועדה שאת מקומם הוא רשאי למלא השתתפו בה.

צח בן יהודה: הוא ינהל ישיבה של הוועדה, כולה או חלקה, רק אם חברי הוועדה שאת מקומה הוא רשאי למלא אינם נוכחים בה.

צח בן יהודה: יושב ראש ועדת המשנה רשאי למנות מפעם לפעם אחד מחברי הוועדה למלא את מקומו לניהול ישיבה, כולה או חלקה, או לתקופה שלא תעלה על שבועיים.

צח בן יהודה: וכן רשאי הוא למנות ממלא מקום קבוע לניהול הישיבה, כולה או חלקה, בכפוף לאמור לעיל.

צח בן יהודה: סמכויות יושב ראש הוועדה – ככלל ליושב ראש ועדת משנה נתונות סמכויות כמו ליושב ראש ועדה קבועה.

צח בן יהודה: כך גם לעניין סמכות לקבוע שפרוטוקול של ועדה יהיה חסוי ולא יועמד לעיון הציבור לתקופה שייקבע, או לקבוע הוראות והגבלות לעניין העיון בו.

צח בן יהודה: בין היתר אם הדבר דרוש לשם הגנה על עניינו של קטין או חסר ישע, או לבקשת מי שהשתתף בישיבה.

צח בן יהודה: אם העמדת הפרוטוקול לעיון הציבור עשויה לגרום נזק לו או לזולתו.

צח בן יהודה: זאת לפי סעיף 120 לתקנון.

צח בן יהודה: לגבי הישיבות – ישיבה של ועדת משנה לא תתקיים בשעה שמתקיימת ישיבה של הוועדה שבחרה אותה.

צח בן יהודה: ולוועדת המשנה מותר לקיים ישיבה אחת בלבד בתקופת פגרת פסח, שתתחיל בשבוע הבא, וזאת לפי החלטת ועדת הכנסת משלשום.

צח בן יהודה: תודה.

שרן השכל: תודה רבה.

שרן השכל: חברת הכנסת שירלי פינטו, את רוצה לומר כמה דברים לפני ההצבעה?

שירלי פינטו קדוש: כן, יש לי כמה דברים להגיד.

שירלי פינטו קדוש: למערכת החינוך יש תפקיד מרכזי וקריטי בעיצובם של תלמידים עם מוגבלות.

שירלי פינטו קדוש: ובהגדלת הפוטנציאל והסיכויים להצלחה.

שירלי פינטו קדוש: בכדי שתוכל למלא תפקיד זה בצורה נכונה, חובה על המערכת להיות נגישה לתלמידים עם מוגבלות, כפי שלשון תקנות ההנגשה הפרטניות מורה.

שירלי פינטו קדוש: כמו כן, המערכת חייבת ליישם, לפעול ולקדם את שילובם של תלמידים עם מוגבלות, רבים ככל האפשר, במערכת החינוך הכללית, תוך שמירה על זכות הבחירה בין הסוגים השונים של מסגרות החינוך.

שירלי פינטו קדוש: לצערי כיום המצב אינו כך.

שירלי פינטו קדוש: אני גם יודעת ומודעת שיש מחסור חמור בסייעות.

שירלי פינטו קדוש: אני יודעת שיש מחסור חמור באנשי מקצוע.

שירלי פינטו קדוש: אני מודעת שיש מחסור חמור במטפלים ומטפלות פרא-רפואיים.

שירלי פינטו קדוש: אני מודעת לבעיית השכר.

שירלי פינטו קדוש: על כל אלה נדון גם בוועדת המשנה בראשותי.

שירלי פינטו קדוש: יחד נמצא את הפתרונות וניתן את המענה הדרוש והדחוף.

שירלי פינטו קדוש: הערה קטנה לגבי המונח חינוך משלב.

שירלי פינטו קדוש: חינוך זה עבור כולם.

שירלי פינטו קדוש: בית הספר זה עבור כולם.

שירלי פינטו קדוש: אין משלבים או משולבים בו.

שירלי פינטו קדוש: מרגע שנתחיל להביט בצורה רעננה על צורת החינוך בישראל נוכל לבצע את המהפך הנדרש, ולקדם חינוך חדש עבור ילדים עם וללא מוגבלות.

שירלי פינטו קדוש: אני רוצה להודות לחברתי יושבת ראש ועדת החינוך, התרבות והספורט חברת הכנסת שרן השכל על האמון וראיית החשיבות להקמת ועדה חשובה זו.

שירלי פינטו קדוש: בהזדמנות זו אני רוצה להכיר לכם את נטע גודמן, נערה בת שתים עשרה, שחוגגת בת מצווה.

שירלי פינטו קדוש: היא מתלווה אליי היום.

שירלי פינטו קדוש: לכבוד הבת מצווה היא החליטה ללמוד יותר על אנשים עם מוגבלויות.

שירלי פינטו קדוש: ועליי, ועל הקידום של העשייה הציבורית שלי למען קידום זכויות אנשים עם מוגבלויות.

שירלי פינטו קדוש: נטע גרה ביישוב שקד.

שירלי פינטו קדוש: היא אוהבת לצייר, וללמוד, ולראות את העולם.

שירלי פינטו קדוש: אז המון מזל טוב לנטע, ותודה שאת איתי היום.

שרן השכל: מהמם, תודה רבה.

שרן השכל: כולנו כאן מאחלים לך המון הצלחה ברשות הוועדה.

שרן השכל: אנחנו סמוכים ובטוחים שתעשי עבודה מצויינת, ותביאי את הפתרונות בפנינו, בפני מליאת הוועדה.

שרן השכל: בהזדמנות זו נאמר מזל טוב לנטע, שחוגגת בת מצווה, מזל טוב.

שרן השכל: בהחלט יש לך הרבה מה ללמוד כאן מחברת הכנסת שירלי פינטו, שהיא ממש פורצת דרך בדרך הייחודית והמיוחדת שלה.

שרן השכל: חבר הכנסת אחד מהאופוזיציה יהיה חבר הכנסת פרוש, כאשר האופוזיציה יכולה למנות עוד ח"כ אחד לפי שיקול דעתה.

מאיר פרוש: אם זה הזמן לספורט, אז גם לספורט אני ביקשתי להצטרף.

שרן השכל: אנחנו נעלה את הקמת הוועדה לשילוב של תלמידים עם צרכים מיוחדים במערכת החינוך, ברשות חברת הכנסת שירלי פינטו.

שרן השכל: אושר מי בעד, נגד, עבר פה אחד.

שרן השכל: כולנו מאחלים לך הצלחה רבה.

שירלי פינטו קדוש: תודה לכולם, תודה רבה.

שרן השכל: הארכת תוקף ועדת משנה לתקציבי הספורט נעבור לוועדה השנייה, שהיא ועדת המשנה לעניין תקציב הספורט של מדינת ישראל.

שרן השכל: אנחנו מאריכים את תוקף הוועדה עד תום כנס הקיץ הבא, ששם אנחנו נדון גם כן.

שרן השכל: מי שיעמוד ברשות הוועדה יהיה חבר הכנסת סימון דוידסון, שמילא את מקום יושב ראש הוועדה במסירות ונאמנות ובאמת בכשרון הביא לא מעט הישגים, ובאמת הצליח לחבר ולבנות גשר בין הכנסת לבין ספורטאים רבים, מכל הארץ.

שרן השכל: סימון לא רק מקיים את אותן ישיבות כאן בוועדה, אלא ממש יוצא לשטח לפגוש את אותם ספורטאים, להבין את המצוקות ואת האתגרים שלהם.

שרן השכל: באמת סימון, אני מאוד מאוד שמחה וגאה על המינוי שלך ליושב ראש הוועדה, אתה ממלא אותו בצורה מעולה, מייצר באמת את הפיקוח הפרלמנטרי שנדרש לאותו משרד, יודע איך לגשת ולבנות את אותם גשרים יחד עם אנשי הספורט הישראלי, לא רק הספורטאים עצמם, אלא מי שנמצאים גם מאחורי הקלעים, להביא את האתגרים ואת המצוקות לכאן לכנסת כדי שנוכל כולנו לטפל בבעיות הבאמת חשובות האלה, כדי להציל את הספורט הישראלי ולתת לו את האפשרות לגדול ולצמוח.

סימון דוידסון: תודה גדולה, לכולם, ובמיוחד לך שרן.

שרן השכל: חברים בוועדה יהיו חבר הכנסת יוסי שיין, חברת הכנסת אמילי מואטי, חבר הכנסת עופר כסיף וחבר הכנסת מאיר פרוש.

שירלי פינטו קדוש: גבירתי אני אוכל להצטרף?

שרן השכל: אני אבדוק אם נוכל להרחיב אותה אחר כך.

שרן השכל: אנחנו נדרשים לעוד חבר גם כן מהאופוזיציה.

שרן השכל: במידת האפשר אאריך ואגדיל אותה גם.

שרן השכל: אז אנחנו נצביע על הארכת התוקף.

שרן השכל: אושר מי בעד?

שרן השכל: מי נגד?

שרן השכל: עבר פה אחד.

שרן השכל: הארכת תוקף ועדת משנה לחוק חינוך ממלכתי דתי

שרן השכל: האמת היא שהייתי שמחה אם תאמר כמה דברים, אבל זמננו קצר, ואנחנו צריכים לאשר עוד ועדה אחת, והיא באמת ועדת המשנה לחוק חינוך ממלכתי דתי.

שרן השכל: גם לה אנחנו מאריכים את התוקף עד תום כנס הקיץ.

שרן השכל: חבר הכנסת משה טור-פז הוא יושב ראש הוועדה, ואכן ניהלת לאורך המושב האחרון דיונים חשובים על המצוקות והאתגרים שקיימים בתוך אותו חינוך ממלכתי דתי.

שרן השכל: הצגת בפנינו גם תכנית מאוד עניינית.

שרן השכל: יש לך המון המון ניסיון, גם בתחום הזה ובכלל בתחום החינוך, מאיפה שהגעת.

שרן השכל: ואנחנו גם נאריך כאן את תוקף פעילות הוועדה עד תום כנס הקיץ התשפ"ב-28.7.22.

שרן השכל: אנחנו נעלה את זה להצבעה.

שרן השכל: מי בעד?

שרן השכל: מי נגד?

שרן השכל: אושר ההצבעה עברה פה אחד.

שרן השכל: חברי הוועדה הם יוסי שיין, אמילי מואטי ושני חברי כנסת מהאופוזיציה.

שרן השכל: תודה רבה, הישיבה נעולה.